John Henry Poynting
John Henry Poynting var en britisk fysiker, som fra 1880 var professor i Birmingham. I 1884 udledte Poynting et udtryk for energistrømtætheden i et elektromagnetisk felt, den såkaldte Poynting-vektor, og viste, at ændringen i elektromagnetisk feltenergi i et område er lig med energistrømmen ind gennem overfladen (Poyntings sætning).
I 1891 bestemte han gravitationskonstanten med en nøjagtighed på 0,4%, og i 1904 målte han den tangentielle komponent af det elektromagnetiske strålingstryk.